***Opomba!***

*Besedilo, označeno z modro barvo, je navedeno kot primer, varianta, možnost izbora.*

**PRILOGE**

**PRAVILA o ukrepanju, ravnanju in obnašanju v šolskem prostoru**

* športna dvorana
* učilnica fizike, kemije, biologije
* učilnica za gospodinjsko
* učilnica za računalništvo
* učilnica tehnike in tehnologije
* šolska knjižnica

**PRAVILA o ukrepanju, ravnanju in obnašanju izven šolskega prostora**

* ekskurzije, športni dnevi, pohodi
* šola v naravi, tabori

**ŠPORTNA DVORANA**

**Splošna navodila**

* Med odmori učenci ne smejo hoditi v telovadnico ali se v njej zadrževati.
* Plezanje po lestvi ali obešanje po vrveh in krogih brez nadzora ni dovoljeno.
* Vstop med uro ni možen.
* Ob odhodu zadnji učenec, ki je v garderobi, ugasne luči in zapre za seboj.
* V telovadnici in na igrišču učenci ne smejo biti brez nadzora.

**Telovadno orodje**

* V telovadnici mora biti telovadno orodje pregledano in popravljeno, da ne bi prišlo do nezgode.
* Vsako okvaro orodja med šolskim letom je treba javiti hišniku, medtem pa se takšnega telovadnega orodja ne sme uporabljati.
* Učitelji morajo pri vajah skrbeti za varno izvedbo vaj.

**Vstop v telovadnico**

* Učenci pred pričetkom ure športne počakajo na učitelja pred vhodom v telovadnico. Počakajo, da učenci, ki so imeli pred njimi športno vzgojo, zapustijo telovadnico.
* Učenci razredne stopnje pridejo v telovadnico skupaj z razrednikom.
* Učenci se v garderobi preoblečejo v športno opremo.

**Pripravljenost na uro**

* Učeni imajo ustrezno obutev (copati, ki so namenjeni za športno vzgojo v telovadnici) opremo učenci shranijo v svojih omaricah,
* ustrezna oblačila,
* nakit in dragocenosti učenci ne nosijo k športni vzgoji.

**Zaključek ure**

* Učenci po končani uri pospravijo vse rekvizite,  ki so jih pri uri uporabljali.
* Po končani uri se učenci preoblečejo.
* Imajo možnost uporabe prhe po dogovoru z učiteljem.

**UČILNICA FIZIKE, KEMIJE, BIOLOGIJE**

* Učitelj ali laborant mora učence pravočasno ustrezno poučiti o nevarnostih, ki so značilne za pouk (npr.: jedke ali strupene kemikalije, …), in o možnih posledicah, do katerih lahko pride pri nepravilnem, nepazljivem, neodgovornem ali malomarnem delu.
* Učitelj in laborant morata biti temeljito pripravljena na pouk. Upoštevati morata varnostna navodila. Pred učno uro morata preveriti, ali je z rekviziti, ki jih nameravata uporabiti, vse vredu.
* Posebno skrbno je treba nadzirati lahko vnetljive snovi in oksidante, da bi preprečili požar. Pri delu, pri katerem nastajajo zdravju škodljivi plini, mora biti zagotovljeno ustrezno zračenje.
* Vse nevarne kemikalije, kužnine, nevarni rekviziti in naprave morajo biti varno shranjeni v zaklenjenih prostorih ali v omarah. Učencem mora biti dovoljen in omogočen dostop do njih samo pod nadzorom učitelja ali laboranta.
* Učitelj, laborant in učenci morajo pri delu, ko je povečana nevarnost za zdravje in poškodbe, obvezno uporabljati osebno varovalno opremo (npr.: zaščitna očala…).
* V laboratorijih in specialnih učilnicah je prepovedano jesti in piti.

**UČILNICA ZA GOSPODINJSKO**

**Pravila za učence**Učenci v učilnico gospodinjstva ne vstopajo brez dovoljenja.

**V učilnici se ravnajo po navodilih učitelja:**

* posodo jemljejo iz omaric le z učiteljevim dovoljenjem,
* štedilnik in druge pripomočke vklapljajo le po navodilih,
* previdni so pri delu z ostrimi predmeti,
* roke si umivajo le pri umivalniku**,**
* posodo pomivajo v pomivalnem koritu,
* odpadke sortirajo in jih odlagajo v namenske posode.

**Pri praktičnem delu upoštevajo naslednja pravila:**

* uporabljajo zaščitno obleko,
* očistijo delovno površino z razkužilom,
* pregledajo navodila za delo,
* pripravijo pripomočke in živila,
* delajo le po navodilih,
* pospravijo za seboj.

**UČILNICA ZA RAČUNALNIŠTVO**

**Pravila za učence:**

* učenci v učilnico vstopijo le ob spremstvu odgovornega učitelja,
* delajo po navodilih in uporabljajo samo predvideno programsko opremo,
* v nastavitve računalnika posegajo le z dovoljenjem učitelja,
* vsako nepravilnost  v delovanju računalnika takoj javijo.

V računalniški učilnici učenci ne malicajo.

Ob individualnem obisku učilnice se učenci vpišejo v pripravljeni obrazec.

Računalniška učilnica mora biti vedno zaklenjena v času, ko v njej ne potekata pouk ali druga aktivnost.

**Ukrepi**

Učencu se prepove delo na računalniku, če se kljub opozorilom in pogovorom z razrednikom še vedno neprimerno vede.

V primeru hujših poškodb računalniške opreme se naredi zapisnik nastale škode.

Starši so dolžni poravnati škodo, ki je namerno povzročena.

**UČILNICA TEHNIKE IN TEHNOLOGIJE**

**Pravila**

* V učilnici oziroma delavnici se mora vzdrževati red in snaga.
* Pri delu (odletavajo delci, se praši, se zgoščujejo hlapi,…) učenci obvezno uporabljajo varnostna očala in masko.
* Pri strojih delajo vedno pod nadzorom učitelja.
* Strojno orodje mora imeti zaščitne naprave.
* Čiščenje stroja opravljajo le takrat, ko stroj miruje.
* Ko je stroj v pogonu, se ne sme od njega odmakniti tisti, ki dela z njim. Če se odmakne, ga izključi in počaka, da se stroj ustavi.
* Pri delu z električnimi napravami je treba uporabljati orodje z izoliranimi ročaji in se strogo držati varnostnih predpisov.
* Dela z lahko vnetljivimi materiali opravljajo učenci na določenem mestu, ki ne sme biti blizu grelnih naprav in delovnih mest.
* Za spravljanje in delo s strupenimi in jedkimi snovmi se določi poseben prostor.
* V vsaki učilnici oziroma delavnici mora biti gasilni aparat.
* V vsaki delavnici je omarica za prvo pomoč.
* Za varnost učencev pri pouku je odgovoren učitelj tehnike in tehnologije.
* Z varnostnimi predpisi učitelj seznani učence in poskrbi za izvajanje le-teh.
* Učenci so dolžni po delu svoje delovno mesto očistiti.

**ŠOLSKA KNJIŽNICA**

**Izposoja knjižničnega gradiva na dom**

Uporabniki knjižnice si lahko izposojajo gradivo na dom ali v čitalnico.

**Odnos do knjižničnega gradiva**

S knjižničnim gradivom uporabniki skrbno ravnajo.  
Odtujeno, izgubljeno ali zelo poškodovano gradivo (manjkajoče strani, strgani listi, veliko počečkanih strani, uničeni hrbti, uničen knjižni blok ...) knjižničar izloči in odpiše.

Učenec mora zanj plačati odškodnino *(po dogovoru s knjižničarjem ali po ceniku)* ali ga nadomestiti z enako ali z novo enoto (vsebinsko enakovredno), katere vrednost je enaka izgubljeni, odtujeni ali poškodovani enoti.

**Pravila obnašanja v prostorih knjižnice**

V knjižnici učenec:

- ne uživa hrane, se ne lovi ali skriva, ne vpije, ne teka,

- ne uničuje knjižničnega gradiva,  
- lahko bere, piše referate, se uči, piše domačo nalogo, uporablja računalnik, najde svoj mir,

- šolsko torbo odloži */pri vhodu knjižnice/*  na prostor, ki je za to določen.

**Uporaba računalnikov in tiskalnikov**

Učenec lahko uporablja računalnike za iskanje gradiva in informacij na internetu. V dogovoru s knjižničarjem uporablja tudi skener ali tiskalnik.

Učenec ne sme uporabljati računalnika za IRC, igrice, obiskovanje spornih strani na internetu, vnašanje osebnih podatkov itd.

Učenec, ki zlorabi pravila, je najprej opozorjen. Če jih krši večkrat, izgubi pravico do uporabe računalnika nekaj dni. O tem je obveščen tudi razrednik.

**EKSKURZIJE, ŠPORTNI DNEVI, POHODI**

Organizator (ekskurzije, športnega dne ali tabora) izdela načrt dejavnosti in v njem predvidi morebitne nevarnosti in ukrepe za preprečevanje nezgod. Načrt lahko izdela na osnovi delnih načrtov, ki jih pripravijo posamezni učitelji ali vodniki. Pred začetkom dejavnosti mora načrt odobriti ravnatelj. Po končani dejavnosti morajo spremljevalci podati pisno analizo ekskurzije, športnega dneva, tabora.

**Načrt dejavnosti mora vsebovati vsaj:**

* namen in potek dejavnosti,
* opis relacije s časi odhodov, prihodov in morebitnih nastanitev,
* poimenski seznam udeležencev - učencev in spremljevalcev,
* ukrepe za varno izvedbo dejavnosti,
* seznanitev staršev z vsebino in potekom dejavnosti
* pripravo učencev na dejavnost in na njihove obveznosti in pravila obnašanja,
* morebitne sankcije (vzgojni ukrepi),
* plačilo.

**Vodja mora udeležencem, spremljevalcem, učencem in staršem posredovati ustrezna navodila.**

* Spremljevalci morajo biti razporejeni tako, da so vsi učenci pod nadzorom. Učitelji-spremljevalci naj bodo, če je le mogoče, razporejeni tako, da spremljajo tiste učence, ki jih poznajo.
* Na pohodih morajo biti spremljevalci razporejeni na začetku in na koncu skupine učencev.
* V vozilih (avtobus, vlak) mora imeti vsak svoj sedež, med vožnjo morajo sedeti, ne smejo se sklanjati skozi okna. V vlaku je treba preprečiti prehajanje učencev iz vagona v vagon. Na postajališčih in peronih je treba poskrbeti za varno čakanje in gibanje.
* Pri postankih vozil je treba zagotoviti varen izstop. Praviloma najprej izstopi spremljevalec in zagotovi varen izstop učencem (nevarnost drugih vozil ipd.).
* Učenci naj se izogibajo vozil (tudi stoječih), psov in drugih živali (tudi zaradi nevarnosti stekline), naj ne trgajo sadežev in rastlin (tudi zaradi morebitne strupenosti).
* Učence je treba opozoriti, da na ekskurzije ne prinašajo rezilnih predmetov in drugih predmetov, ki bi utegnili biti nevarni.
* V gostiščih je treba preprečiti naročanje in konzumiranje alkoholnih pijač.
* Spremljevalci se morajo pred ekskurzijo pozanimati, ali imajo učenci težje zdravstvene težave (npr.: astmatiki, srčni bolniki, epileptiki, ...).
* V primeru nezgode ali bolezni so spremljevalci dolžni poskrbeti za ustrezno zdravniško intervencijo in o tem čim hitreje obvestiti starše. Tudi v takem primeru mora vsaj eden od spremljevalcev ostati pri skupini učencev.
* Spremljevalci med potekom dejavnosti ne smejo zapuščati skupine. V izjemnih primerih, ko je to zaradi višje sile nujno, morajo za zavarovanje svoje skupine zadolžiti ostale spremljevalce.

**ŠOLA V NARAVI, TABORI**

Za varnost pri izvedbi šole v naravi so odgovorni: ravnatelj, pomočnik, učitelji in vaditelji, ki sodelujejo ter medicinsko osebje.

**RAVNATELJ (POMOČNIK)** je dolžan priskrbeti zadostno število usposobljenih učiteljev in vaditeljev. Če je šola v odročnih krajih, vključi tudi medicinsko sestro.

PEDAGOŠKI VODJA mora biti učitelj, ki obvlada elemente, s katerimi se učenci srečujejo v šoli v naravi. Pedagoški vodja organizira odhod in vrnitev, na terenu pa poskrbi:

* da bodo vnaprej opravljene in zavarovane vse predvidljive nevarnosti na vadbišču,
* in preveri predznanje učencev,
* da ima vsaka skupina priročno sredstvo za reševanje oziroma nudenje prve pomoči,
* in odloča o primernosti vremenskih razmer za vadbo,
* in odloča o trajanju vadbe ter upošteva, da vadba ne traja več kot dve uri dopoldne in dve uri popoldne,
* in organizira predavanje o varnosti.

**UČITELJ IN VADITELJ** neposredno odgovarja za varnost učencev, ki so mu zaupani. To dosega:

* s pravilnim metodičnim postopkom pri učenju (od lažjega k težjemu),
* s pravilno izbiro terena,
* s stalnim nadzorom pri pouku,
* z oceno primernosti vremenskih razmer, skupaj s pedagoškim vodjem,
* z redom pri pouku,
* z uporabo pripomočkov za reševanje v primeru nezgode.

**MEDICINSKO OSEBJE**

Če šolo v naravi organiziramo v kraju, kjer učenci in učitelji ne morejo dobiti strokovne medicinske pomoči, mora šola poskrbeti za medicinsko osebje.

Zdravstveni delavec je dolžan opravljati svoje delo po zdravstvenih predpisih (preventivnih in kurativnih), pedagoški vodja pa od njega zahteva, da:

* ima ustrezne pripomočke za prvo pomoč in nujna zdravila,
* je dosegljiv, če je potrebno,
* se drži predpisov in dnevnega reda, ki velja za vse udeležence tečaja.

**SOODGOVORNI** pri izvedbi so tudi:

* starši (primerna obleka, oprema, zdravje otroka),
* prevozniki ( brezhibna vozila, primerna vožnja),
* oskrbniki objektov, kjer učenci bivajo (bivalni pogoji, hrana, pomoč) ter reševalne službe, če so potrebne.